
Text rozhodnutia
Súd: Krajský súd Bratislava Spisová značka: 5Scud/2/2013 Identifikačné číslo súdneho spisu: 1013200086 Dátum vydania rozhodnutia: 19. 02. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1013200086.1 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľa Z. C., bytom S. X, XXX XX Y., K. Q. H., proti odporkyni Sociálnej poisťovni ústredie, Ul. 29. augusta č. 8, Bratislava, o výšku sumy invalidného dôchodku, takto r o z h o d o l : Súd rozhodnutie odporkyne číslo XXX XXX XXXX zo dňa 14. decembra 2012 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX zo dňa 14. decembra 2012 odporkyňa podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013 navrhovateľovi zvýšila od 1. januára 2013 starobný dôchodok na 123,40 eur mesačne. Navrhovateľ návrhom zo dňa 12.1.2013 žiadal preskúmať toto rozhodnutie a namietal, že opatrenie Ministerstva práce, sociálnych vecí a rodiny nehovorí o skracovaní dôchodkov, ďalej poukazoval na to, že § 82 zákona o sociálnom poistení č. 461/2002 Z.z. o sociálnom poistení má len 10 odsekov a nie ako uvádza odporkyňa 13 odsekov a zároveň poukázal na ustanovenie § 82 ods. 7 tohto zákona, ktoré ustanovuje, že pri súbehu nárokov na viac dôchodkových dávok sa zvyšuje každá z týchto dôchodkových dávok. Uviedol, že odporkyňa mu platí starobný dôchodok za započítané poistné roky 1963 až 1977 v Slovenskej republike a nesúhlasil s krátením starobného dôchodku. Odporkyňa v písomnom vyjadrení zo dňa 19.2.2013 uviedla, že navrhovateľovi bol právoplatným rozhodnutím číslo XXX XXX XXXX zo dňa 25. januára 2012 priznaný starobný dôchodok, ktorý bol určený podľa čl. 52 ods. 1 písm. b) nariadenia (ES) Európskeho parlamentu a rady č. 883/2004 o koordinácii systémov sociálneho zabezpečenia. Pretože navrhovateľ získal obdobie poistenia v cudzine, starobný dôchodok bol priznaný ako podiel, ktorý zodpovedá pomeru obdobia dôchodkového poistenia získaného podľa právnych predpisov Slovenskej republiky k úhrnu dôb zhodnotených na nárok a teoretickú sumu starobného dôchodku a koeficient na určenie sumy čiastkovaného starobného dôchodku v sume 0,29611000 sa určil ako podiel dôb obdobia získaného podľa právnych predpisov Slovenskej republiky a úhrnu dôb zhodnotených na nárok a teoretickú sumu starobného dôchodku. Starobný dôchodok bol navrhovateľovi priznaný len v sume zodpovedajúcej obdobiu dôchodkového poistenia získaného podľa právnych predpisov Slovenskej republiky. Poukázala, že pri zvýšení starobného dôchodku bolo vychádzané z ustanovenia § 82 ods. 2 písm. a) a § 293ce ods. 3 písm. a) zákona č. 461/2003 Z.z. o sociálnom poistení v znení neskorších predpisov a ustanovenia § 1 písm. a) opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento úrazovej renty v roku 2013. Nakoľko navrhovateľ získal obdobie poistenia v cudzine a starobný dôchodok bol určený len v sume zodpovedajúcej obdobiu dôchodkového poistenia získaného podľa právnych predpisov Slovenskej republiky podľa čl. 52 ods. 1 písm. b) čl. 52 ods. 1 písm. b) nariadenia (ES) Európskeho parlamentu a rady č. 883/2004 o koordinácii systémov sociálneho zabezpečenia, bol starobný dôchodok zvýšený podľa § 82 ods. 13 zákona č. 461/2003 Z.z. o sociálnom poistení v znení zákona č. 252/2012 Z.z. Starobný dôchodok bol navrhovateľovi priznaný v sume, ktorá patrí len za obdobie dôchodkového poistenia získaného podľa právnych predpisov Slovenskej republiky. Koeficient 0,2961100 prestavuje pomernú časť dôchodku, ktorá patrí len za obdobie dôchodkového poistenia získaného podľa právnych predpisov Slovenskej republiky. Pevná suma zvýšenia starobného dôchodku v roku 2013 je 11,20 eur mesačne, ktorá bola podľa § 82 ods. 13 upravená tak, že pomerná časť pevnej sumy zvýšenia 11,20 eur bola vynásobená koeficientom 0,29611000 na 3,31 eur a po zaokrúhlení na 10 eurocentov nahor je vo výške 3,40 eur mesačne. Napadnuté rozhodnutie číslo XXX XXX XXXX zo dňa 14. decembra 2012 žiadala ako vecne správne potvrdiť. Navrhovateľ vo svojom písomnom vyjadrení zo dňa 25.3.2013 zotrval na podanom návrhu a namietal, že odporkyňa v napadnutom rozhodnutí ako aj vo svojom vyjadrení neuvádza druhú polovicu § 82 ods. 13 a nezohľadnila ustanovenie odseku 12 písm. a) a z tohto dôvodu nepovažoval dávku na rok 2013 za presnú a podľa týchto predpisov ju ani nie je možné vypočítať. Ďalej namietal správnosť koeficientu na určenie čiastkovaného dôchodku 0,29611000, nakoľko podľa prílohy k rozhodnutiu zo dňa 25.1.2012 mu boli uznané roky 1963 až 1977, spolu 14 rokov a od roku 1963 do roku 2012 mal spolu so zahraničím uznané 49 rokov takže správny koeficient by mal byť 0,3500 0000, a preto celý výpočet odporkyne nie je správny. Súd preskúmal napadnuté rozhodnutie podľa § 250l a nasl. O s.p., prejednal návrh navrhovateľa a dospel k záveru, že návrh nie je dôvodný. Súd vykonal dokazovanie výsluchom odporkyne, oboznámil sa s obsahom dávkového spisu odporkyne číslo XXX XXX XXXX a s obsahom spisového materiálu a zistil tento skutkový stav. Na základe žiadosti navrhovateľa o priznanie starobného dôchodku odporkyňa rozhodnutím číslo XXX XXX XXXX zo dňa 25. januára 2012 podľa § 65, § 274 a § 82 zákona č. 461/2003 Z.z. o sociálnom poistení v znení neskorších predpisov a podľa čl. 52 ods. 1 nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia navrhovateľovi od 2. septembra 2010 priznala starobný dôchodok v sume 114,00 eur mesačne, zvýšený od 1. januára 2011 na sumu 116,10 eur mesačne a od 1. januára 2012 na sumu 120,00 eur mesačne. Starobný dôchodok navrhovateľa z dôchodkového poistenia Slovenskej republiky mu bol podľa čl. 52 ods. 1 nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia priznaný len v sume zodpovedajúcej obdobiu dôchodkového poistenia získaného podľa právnych predpisov Slovenskej republiky. Nakoľko navrhovateľ získal obdobia poistenia v Spolkovej republike Nemecko, starobný dôchodok bol priznaný ako podiel, ktorý zodpovedá pomeru obdobia dôchodkového poistenia získaného podľa právnych predpisov Slovenskej republiky k úhrnu dôb zhodnotených na nárok a teoretickú sumu starobného dôchodku. Koeficient na určenie sumy čiastkovaného starobného dôchodku v hodnote 0,29611000 je určený ako podiel dôb obdobia získaného podľa právnych predpisov Slovenskej republiky 13,2466 rokov k úhrnu dôb zhodnotených na nárok a teoretickú sumu starobného dôchodku 44,7343 rokov. Navrhovateľ rozhodnutie o priznaní starobného dôchodku nenapadol opravným prostriedkom a toto rozhodnutie je právoplatné. Rozhodnutím číslo XXX XXX XXXX zo dňa 14. decembra 2012 odporkyňa podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013 navrhovateľovi zvýšila od 1. januára 2013 starobný dôchodok na 123,40 eur mesačne. Navrhovateľ sa na pojednávanie dňa 19.2.2014 nedostavil, svoju neúčasť na ňom ospravedlnil a súhlasil, aby súd rozhodol v jeho neprítomnosti, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jeho neprítomnosti. Zástupkyňa odporkyne sa v plnom rozsahu pridŕžala písomného vyjadrenia zo dňa 19.2.2013 a žiadala napadnuté rozhodnutia číslo XXX XXX XXXX zo dňa 14. decembra 2012 ako vecne správne potvrdiť. Podľa § 82 ods. 1 zákona č. 461/2003 Z.z. o sociálnom poistení v znení zákona č. 252/2012 účinnom od 1.1.2013 dôchodková dávka sa do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku. Podľa § 82 ods. 2 písm. a) cit. zákona starobný dôchodok vyplácaný k 1. januáru príslušného kalendárneho roka a starobný dôchodok priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2013 ako súčet 50% medziročného rastu spotrebiteľských cien a 50% medziročného rastu priemernej mesačnej mzdy, z priemernej mesačnej sumy starobného dôchodku, Podľa § 82 ods. 12 cit. zákona ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10, b) percento zvýšenia dôchodkovej dávky podľa odseku 8. Podľa § 82 ods. 13 cit. zákona dôchodková dávka, ktorej suma bola určená s prihliadnutím na obdobie poistenia získané v cudzine podľa osobitného predpisu alebo podľa medzinárodnej zmluvy, sa zvýši o pomernú časť pevnej sumy ustanovenej podľa odseku 12 písm. a), ktorá zodpovedá pomernej časti, v akej sa priznal čiastkový dôchodok podľa predpisov Slovenskej republiky. Podľa § 293ce ods. 3 písm. a) zákona č. 461/2003 Z.z. o sociálnom poistení v znení zákona č. 252/2012 účinnom od 1.9.2012 pevná suma zvýšenia starobného dôchodku sa určí percentom, ktoré sa určí ako súčet 50% medziročného rastu spotrebiteľských cien a 50% medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok roku 2012, z priemernej mesačnej sumy starobného dôchodku vykázanej Sociálnou poisťovňou k 30. júnu 2012. Podľa § 1 písm. a) opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013 dôchodková dávka v roku 2013 sa zvyšuje takto: starobný dôchodok o 11,20 eura. V preskúmavanej veci súd zistil, že navrhovateľovi na základe žiadosti o starobný dôchodok rozhodnutím číslo XXX XXX XXXX zo dňa 25. januára 2012 podľa § 65, § 274 a § 82 zákona č. 461/2003 Z.z. o sociálnom poistení v znení neskorších predpisov a podľa čl. 52 ods. 1 nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia bol od 2. septembra 2010 priznaný starobný dôchodok v sume 114,00 eur mesačne, zvýšený od 1. januára 2011 na sumu 116,10 eur mesačne a od 1. januára 2012 na sumu 120,00 eur mesačne. Navrhovateľ rozhodnutie o priznaní starobného dôchodku nenapadol opravným prostriedkom a toto rozhodnutie je právoplatné. Nakoľko navrhovateľ získal obdobie poistenia v Spolkovej republike Nemecko a starobný dôchodok bol určený len v sume, ktorá patrí len za obdobie dôchodkového poistenia získaného podľa právnych predpisov Slovenskej republiky podľa čl. čl. 52 ods. 1 nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia na zvýšenie starobného dôchodku navrhovateľa sa vzťahuje ustanovenie § 82 ods. 13 zákona č. 461/2003 Z.z. o sociálnom poistení v znení zákona č. 252/2012 Z.z.. Pomernú časť dôchodku, ktorá patrí za obdobie dôchodkového poistenia podľa právnych predpisov Slovenskej republiky predstavuje koeficient 0,2961100, pevná suma zvýšenia starobného dôchodku v roku 2013 je 11,20 eur mesačne, ktorú bolo v zmysle § 82 ods. 13 cit. zákona upraviť tak, aby zodpovedala pomernej časti, v akej bol priznaný starobný dôchodok. Suma zvýšenia starobného dôchodku navrhovateľa v roku 2013 bola stanovená tak, že pomerná časť pevnej sumy zvýšenia 11,20 bola vynásobená koeficientom 0,29611000, čo prestavuje 3,31 eur a po zaokrúhlení na 10 eurocentov nahor predstavuje sumu zvýšenia 3,40 eur mesačne. Súd konštatuje, že odporkyňa správne postupovala pri zvýšení sumy invalidného dôchodku v roku 2013, keď od 1. januára 2013 starobný dôchodok navrhovateľa zvýšila o 3,40 eur mesačne na sumu 123,40 eur mesačne. Predmetom konania v tejto veci bolo len preskúmanie zákonnosti rozhodnutia odporkyne číslo XXX XXX XXXX zo dňa 14. decembra 201, ktorým odporkyňa rozhodla výlučne zvýšení invalidného dôchodku navrhovateľa od 1.1.2013. Súd je viazaný týmto predmetom konania a nie je oprávnený v tomto konaní riešiť iné právne otázky, konkrétne námietky navrhovateľa týkajúce sa podľa jeho názoru nesprávne vypočítaného koeficientu v sume 0,29611000, uvedeného v právoplatnom rozhodnutí odporkyne číslo XXX XXX XXXX zo dňa 25. januára 2012. Vzhľadom na vyššie uvedené súd napadnuté rozhodnutie číslo XXX XXX XXXX zo dňa 14. decembra 2012 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.o. Navrhovateľ nebol v konaní úspešný, a preto mu súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti, alebo iné dôkazy, ktoré doteraz neboli uplatnené /§ 205a/, f/ rozhodnutie súdu prvého stupňa vychádza z nesprávneho právneho posúdenia veci /§ 205 ods. 2 O.s.p./.

